Steam (Magyar) - ArchWiki

Jump to content

# Steam (Magyar)

From ArchWiki
Fordítás állapota: Ez az oldal az angol Steam című oldal magyar nyelvre lefordított változata. Utolsó fordítás dátuma: 2026.04.22. Amennyiben a lefordítás időpontja óta az angol nyelvű oldalon történtek újabb módosítások, akkor Ön segíthet hozzászinkronizálni az angolhoz ezt a magyar nyelvű fordítást.

További oldalak az adott témakörben

- Steam (Magyar)/Troubleshooting (Magyar)
- Steam (Magyar)/Game-specific troubleshooting (Magyar)
- Gaming (Magyar)
- Gamepad (Magyar)
- List of games (Magyar)
- Gamescope (Magyar)

A Steam egy népszerű játékterjesztő platform, amelyet a Valve fejlesztett ki.

Megjegyzés A Steam for Linux kizárólag a legfrissebb Ubuntu vagy Ubuntu LTS verziót támogatja.[1][2] Ezért ne forduljon a Valve fejlesztőihez támogatásért a Steam Arch Linuxon való használatával kapcsolatos problémák esetén.

## Telepítés

A számítógépen engedélyezze a multilib szoftvercsomag-tárolót, és telepítse fel a számítógépre a steam szoftvercsomagot (mivel ez a telepítésre ajánlott szoftvercsomag). Alternatív megoldásként telepítse fel a steam-native-runtimeAUR szoftvercsomagot annak érdekében, hogy a Steam kliensalkalmazás natív rendszerfüggvénykönyvtárakkal fusson a számítógépen. Tekintse meg ezzel kapcsolatban a /Troubleshooting#Steam futtatókörnyezet című leírást.

Megjegyzés Ha Ön először telepíti a Steam szoftvercsomagot, akkor előfordulhat, hogy a 32 bites Vulkan alkalmazásprogramozási interfészt tartalmazó szoftvercsomagot kéri az operációs rendszer. Alapértelmezés szerint a pacman ábécérendben a lib32-nvidia-utils szoftvercsomagot választja ki a feltelepítéshez, ami problémákat okozhat, például teljesen használhatatlanná teheti a Vulkan alkalmazásprogramozási interfészt, ha véletlenül Ön más GPU gyártóhoz telepíti.

Ahhoz, hogy a Steam kliensalkalmazás futni tudjon a számítógépen, a következőkre van szükség:

- Telepíteni kell az Ön operációs rendszerének megfelelő OpenGL grafikus illesztőprogram 32 bites verzióját.
- Ha ez még nem történt meg a telepítés során, akkor Önnek létre kell hoznia az en_US.UTF-8 nyelvterületi beállítást, annak érdekében, hogy elkerülje az érvénytelen pointerhibákat.
- Ha Önnek a könyvtárhoz további könyvtárakat kell hozzáadnia, vagy ha olyan játékokat szeretne hozzáadni a Steam könyvtárához amelyek nem Steam-alapúak, akkor telepítse az XDG Desktop Portal szoftvercsomagot egy olyan háttérszoftverrel, amely fájlkiválasztási lehetőséget biztosít az Ön számára.
- Ha Ön a systemd-resolved szolgáltatást használja a DNS névfeloldáshoz, akkor kövesse a lépéseket a `/etc/resolv.conf` javításához, hogy a Steam kliensalkalmazás képes legyen feloldani a gépneveket.
- Ha Ön a Big Picture Mode grafikai felületet (Steam Deck UI) használja, akkor előfordulhat, hogy a NetworkManager szükséges ahhoz, hogy a hálózattal kapcsolatos panelek megfelelően működjenek.
- A `vm.max_map_count` értékét növelni kell ahhoz, hogy bizonyos játékok összeomlás nélkül fussanak. Részletekért tekintse meg a Gaming#A vm.max_map_count értékének megnövelése című leírást.

### SteamCMD

Telepítse a steamcmdAUR szoftvercsomagot a Steam parancssorban működő verziójához.

## Könyvtárstruktúra

A Steam kliensalkalmazás alapértelmezett telepítési helye a `~/.local/share/Steam` elérési útvonal. Ha a Steam kliensalkalmazás nem találja ezt a helyet, akkor felszólítja Önt az újbóli feltelepítés elvégzésére vagy az új hely kiválasztására. Ez a cikk a `~/.steam/root` szimbolikus hivatkozást használja a telepítési hely megadására.

### Steam telepítési könyvtárai

Minden Steam alkalmazásnak van egy egyedi AppID azonosítója, amelyet Ön megtalálhat akár a Steam áruház oldalának útvonalán, akár a SteamDB webhelyen.

A Steam kliensalkalmazás a játékokat a `STEAMGYÖKÉRKÖNYVTÁRA/steamapps/common/` könyvtárba telepíti. A `STEAMGYÖKÉRKÖNYVTÁRA` alapértelmezés szerint a `~/.steam/root` könyvtárat jelenti, de több könyvtára is lehet (Steam > Beállítások > Tárolás > (+) Meghajtó hozzáadása).

Ahhoz, hogy a Steam kliensalkalmazás felismerjen egy játékot, szükség van egy `appmanifest_AppId.acf` fájlra a `STEAMGYÖKÉRKÖNYVTÁRA/steamapps/` könyvtárban. Az appmanifest fájl a KeyValues formátumot használja, és az `installdir` tulajdonsága határozza meg a játék könyvtárának nevét.

Megjegyzés Annak érdekében, hogy további meghajtókat lehessen hozzáadni egy Flathub központi alkalmazásbolton keresztül telepített Steam kliensalkalmazáshoz, a felhasználónak először manuálisan engedélyeznie kell a Steam kliensalkalmazás számára a hozzáférést az adott meghajtó csatolási pontjához egy olyan szoftveren keresztül, mint például a flatseal.

## Használat

    steam [ -options ] [ steam:// URL ]

A rendelkezésre álló parancssori kapcsolókat Ön megtekintheti a Parancssori kapcsolók cikkben a Valve Developer Wiki oldalán.

A Steam kliensalkalmazás opcionálisan elfogad egy Steam URL elérési útvonalat is. Részletekért tekintse meg a Steam böngészőprotokoll című leírást.

## Játékindítási beállítások

Amikor Ön a Steam kliensalkalmazáson belül elindít egy játékot, akkor a Steam kliensalkalmazás végrehajtja a játékindítási parancsot a `/bin/sh` segítségével. Annak érdekében, hogy Ön módosíthassa a játékindítási parancsot, a Steam kliensalkalmazás játékindítási beállításokat biztosít, amelyeket egy játékhoz úgy lehet megadni, hogy a Steam kliensalkalmazáson belül a játékokat felsoroló könyvtárban jobb gombbal rákattint a szóban forgó játék indítóikonjára, kiválasztja a Tulajdonságokat, majd kiválasztja a Játékindítási beállítások megadása lehetőséget.

Alapértelmezés szerint a Steam kliensalkalmazás egyszerűen hozzáfűzi az Ön játékbeállítási karakterláncát a játékindítási parancshoz. Amennyiben Ön környezeti változókat szeretne beállítani, vagy a játékindítási parancsot egy másik parancsnak szeretné argumentumként átadni, akkor használhatja a `%command%` helyettesítést.

### Példák

- Kizárólag argumentumok megadása: `-argumentumneve`
- Környezeti változók megadása: `EGYIKVÁLTOZÓ=értéke MÁSIKVÁLTOZÓ=értéke %command% -baz`
- Teljesen más parancs megadása: `egyébparancs # %command%`

## Tippek és trükkök

### Indítás a rendszertálcára lerakott állapotban

Lehetőség van arra, hogy a Steam kliensalkalmazás a rendszertálcára lerakott állapotban induljon el, ahelyett hogy felvenné a fókuszt. Adja hozzá a `-silent` paramétert a parancssori argumentumok listájához. Tekintse meg a Desktop entries#Modify desktop files című leírást ezen lehetőség alapértelmezettként való beállítása érdekében.

### Kicsi mód

A Steam támogat egy alternatív, minimalista felületet, amelyben kizárólag az Ön játéklistája látható. Az áruház, a közösség és a borítógyűjtemény nézetek el vannak rejtve. Ön átválthat erre a nézetre a Nézet > Kicsi mód menüpont segítségével. A standard felülethez való visszatéréshez válassza a Nézet > Nagy mód lehetőséget.

A Steam alkalmazást Ön ezzel az argumentummal is elindíthatja: `+open steam://open/minigameslist`

### Proton Steam-Play

A Valve kifejlesztett egy kompatibilitási szoftvert a Steam Play számára, amely a Wine alkalmazásra és további komponensekre épül, és a neve Proton. Ez a szoftver lehetővé teszi az Ön számára, hogy el tudjon indítani vele számos Windows játékot (Tekintse meg a kompatibilitási listát).

A szoftver nyílt forráskódú, és elérhető a GitHub weboldalon. A Steam kliensalkalmazás telepíti a saját Proton verzióit, amikor a Steam Play engedélyezve van.

A "Proton Experimental" alapértelmezetten engedélyezve van a Steam kliensalkalmazásban: Steam > Beállítások > Kompatibilitás. Ön ebben a párbeszédablakban engedélyezheti a Steam Play funkciót azokhoz a játékokhoz is, amelyeket a Valve már engedélyezett, illetve azokhoz is, amelyeket még nem engedélyezett.

A Proton támogatja az Easy AntiCheat integrációt, amennyiben azt a fejlesztő aktiválja, azonban az EAC a glibc függvénykönyvtárból egy bizonyos javított verziót igényelhet: Ha egy játékról azt jelentették a felhasználók, hogy működik, de az Ön számítógépén nem működik, akkor próbálja meg a Steam kliensalkalmazás Flatpak verzióját használni, mivel az a javított glibc függvénykönyvtárral érkezik. Továbbá a procfs csatolási opció `hidepid` megerősített értékre állítása okozhatja, hogy az Easy Anti-Cheat hibával leálljon a következő üzenetet megjelenítve a felhasználó irányába: "Launch Error: 261".

#### Proton használatának kényszerítése

Szükség esetén, amennyiben Ön szeretné kényszeríteni a Proton vagy egy adott Proton‑verzió használatát egy játékhoz, akkor kattintson jobb gombbal a játékra, majd válassza a Tulajdonságok > Kompatibilitás > Egy adott Steam Play kompatibilitási szoftver használatának kényszerítése lehetőséget, és jelölje ki a kívánt verziót. Ez a módszer arra is használható, hogy Ön a Windows verzióval futtassa azokat a játékokat, amelyeknek egyébként van Linux portjuk.

#### Proton használata a Steam kliensalkalmazáson kívül

Ön telepíteni tudja a proton-cachyosAUR[Hibás hivatkozás: package not found] szoftvercsomagot, de további beállítás szükséges ahhoz, hogy a Steam kliensalkalmazással együttműködjön. Részletekért tekintse meg a Proton GitHub weboldalt, ahol megtalálja, hogy miként ismeri fel a Steam kliensalkalmazás a Proton telepítéseket.

### Steam Input

Amikor egy játékkontroller csatlakoztatva van, miközben a Steam kliensalkalmazás fut, akkor a Steam kliensalkalmazás alapértelmezett viselkedése az, hogy nem avatkozik közbe, és hagyja, hogy a játékok közvetlenül használják a játékkontrollert. A játékkontroller evdev és joystick eszközeit a kernel teszi elérhetővé, és a játékok olyan API interfészeken keresztül használhatják őket, mint például az SDL2, mintha a Steam kliensalkalmazás nem is lenne jelen.

A Steam Input alrendszer egy absztrakciós réteget kínál, amely lehetővé teszi a fejlettebb funkciókat, például a gombok és tengelyek újbóli kiosztását, játékspecifikus profilok létrehozását, valamint magasabb szintű gombhozzárendelést tesz lehetővé a játékon belüli műveletek alapján. A Steam Input Configurator (SIC) a rendszer azon része, amely ezeket a funkciókat implementálja. Annak érdekében, hogy a Steam Input engedélyezve legyen egy játékkontroller számára, lépjen a Steam > Beállítások > Játékkontroller > Külső játékkontroller beállítások menüpontra. Itt találja meg az Steam Input engedélyezése kapcsolókat, amelyek az Ön játékkontrolleréhez tartoznak.

#### Steam Input Configurator

This article or section is a candidate for moving to Steam Input Configurator.

Notes: Nincs ok arra, hogy egy ilyen nagy szöveget itt tartsunk, amikor az lehetne a saját cikkében is. (Discuss in Talk:Steam (Magyar))

Tekintse meg a Steam Input Configurator című cikket a Steam Input beállítófunkció használati útmutatójáért.

Amikor a SIC funkció engedélyezve van egy játékkontroller számára, akkor több különböző játékkontroller jelenik meg:

- A virtuális Steam Controller, amelyet azok a játékok használnak, amelyek a Steam Input API interfészt alkalmazzák. Minden újbóli kiosztás és Steam‑specifikus funkció működőképes.
  - Ez nem összetévesztendő a Valve Steam Controller nevű fizikai játékkontrollerrel.
- Egy evdev szoftvereszköz, amely egy emulált Xbox 360 játékkontrollert képvisel, és azokban a játékokban használatos, amelyek nem támogatják a Steam Input lehetőséget. Az alapvető újbóli kiosztások érvényben vannak. [3]
- Az eredeti játékkontroller evdev szoftvereszköz, amelynek bemenetei a SIC szoftveres funkción keresztül kerülnek továbbításra. Az újbóli kiosztások nincsenek érvényben, de a játékoknak alapértelmezetten az Xbox 360 játékkontrollert kellene használniuk.
- A fent említett két eszköz joystick‑analógjai.

A SIC viselkedése kontextusfüggő:

- Amikor egy olyan játékot indít, amely támogatja a Steam Input API interfészt, akkor a SIC natív módban működik. A játék "műveleteket" kap feldolgozásra, tehát nem kap nyers bemeneteket.
  - Ez működik azoknál a Proton alatt futó játékoknál, amelyek Windows rendszeren is a Steam Inputot használnák.
  - Még ha elméletileg nincs is rá szükség, az emulált Xbox 360 játékkontroller továbbra is jelen van.
  - Egy játék dönthet úgy, hogy egyszerre támogatja a Steam Inputot és a hagyományos bemeneti API interfészkönyvtárakat, amelyek a háttérben az evdev eszközt és a joystickot használják. Ha a játékot a Steam kliensalkalmazáson keresztül indítja, és a játékkontrollerhez engedélyezve van a SIC, akkor a Steam Input élvez elsőbbséget.
  - Egy játék dönthet úgy is, hogy csak a Steam Inputot támogatja. Például az Among Us esetében a játékkontroller nem fog működni, hacsak nincs futtatva a SIC.
- Amikor egy olyan játékot indít, amely nem támogatja a Steam Inputot, akkor az (tudtán kívül) a SIC örökségi (legacy) módját használja. A játék megkapja a várt alacsony szintű nyers bemeneteket, amelyek egy 360 játékkontrollerből származónak tűnnek, de valójában a SIC hamisítja őket annak érdekében, hogy a natív mód kívánt viselkedését emulálja.
  - Ez a helyzet a natív játékoknál, amelyek az evdev eszközt vagy a joystickot használják, valamint a Protonon keresztül futtatott Windows‑játékoknál is ez a helyzet, amelyek a DirectInputot vagy az XInputot alkalmazzák.
- Amikor egy olyan játékot indít, amely sem a Steam Inputot, sem más gamepad API interfészeket nem támogatja, akkor a SIC képes aktiválni egy profilt, amely emulálja a játékkontroller támogatást az alább leírtak szerint.
- Amikor a Big Picture van fókuszban, akkor az aktuális Big Picture profil van érvényben. Ez nem állítható be.
- Amikor bármi más van fókuszban, akkor az aktuális Desktop profil van érvényben, amely beállítható a Steam > Beállítások > Játékkontroller > Desktop Layout menüpontban.
- Amikor bármi fókuszban van, akkor további globális kiosztások állíthatóak be a Steam > Beállítások > Vezérlő > Guide Button Chord Layout menüpontban. Ez a lehetőség nem érhető el a Steam Deck játékkonzolon.

A játékokat annak alapján értékelik, hogy melyiknek mennyire átfogó a játékkontroller-támogatása. Ez a játékkontroller modelljétől függ.

- A "Supports Your Controller" minősítés azt jelenti, hogy a játék teljes körű játékkontroller-támogatással rendelkezik. Ez akkor is elérhető, ha a játék nem használja a Steam Input API interfészt. A hangsúly az akadálymentes hozzáférésen van, függetlenül attól, hogy melyik API kerül alkalmazásra.
- A "Mostly Playable With Your Controller" minősítés azt jelenti, hogy a játék csak részleges játékkontroller-támogatással rendelkezik. Még akkor is, ha a játék a Steam Input API interfészt használja, előfordulhatnak olyan esetek – például a Team Fortress 2 játékban –, amikor bizonyos részek továbbra sem érhetőek el, és ez indokolja ezt az értékelést.
- A "Controllers Not Supported" minősítés azt jelenti, hogy a játék nem rendelkezik natív játékkontroller-támogatással.
- Az "Unknown Controller Support" minősítés azt jelenti, hogy a Valve még nem ellenőrizte egy játék játékkontroller-támogatását.

Olyan esetekben, amikor a játéknak nincsen teljes körű játékkontroller-támogatása, a SIC megpróbálja kitölteni a hiányosságokat. Például a Bloons Tower Defense 5 játék esetében – amelyben mutatni és kattintani kell – a Steam kliensalkalmazás automatikusan aktiválja a Keyboard (WASD) and Mouse profilt, így Ön a játékkontrollerrel tud mozogni és kattintani.

#### Ajánlott Steam Input használat

Összefoglalva, hogy mit is jelent mindez a használat szempontjából:

- A "Configuration Support" engedélyezése ajánlott a továbbfejlesztett játékkontroller-támogatás érdekében, például a gombok tetszés szerinti újbóli kiosztásához, vagy az automatikus javításokhoz, mint a Nintendo-stílusú gombelrendezésnek az átalakítása vagy a billentyűzet/egér használata.
- Néhány játéknál ennek engedélyezése kifejezetten szükséges, amennyiben a játékok nem támogatják a hagyományos játékkontroller API interfészeket.
- Alapértelmezés szerint, ha Ön ezt engedélyezte, akkor a játékkontroller nem fog működni a Steam kliensalkalmazáson kívüli játékokkal, mert a 360 játékkontroller elsőbbséget élvez az eredeti játékkontrollerekkel szemben, azonban az alapértelmezett Desktop profilban a gombok le vannak tiltva. Ennek kijavításához Ön a következőket teheti:
  - Van beállításváltási műveletkészlet. Néhány hivatalos asztali beállítás átvált játékkontroller módba, amikor a Start gomb le van nyomva. Ha a játékkontroller beállítása nem tartalmazza ezt, akkor hozzáadhatja úgy, hogy új műveletkészletet ad a beállításhoz, beállítja, hogy a készlet tartalmazzon játékkontrollergombokat, hozzáad egy Extra Command lehetőséget a Start gombhoz, az extra parancsot Change Action Set értékre állítja, majd beállítja, hogy ez az extra parancs hosszú lenyomásra aktiválódjon.
  - Állítsa az asztali profilját a Gamepad sablonra. Ez továbbítja a bemeneteket a 360 játékkontrollerhez, így az alapértelmezett eszköz más szoftverek számára is használható lesz.
  - Ha ezt támogatja, akkor engedje, hogy a másik játék az eredeti eszközt használja. Vegye figyelembe, hogy a játék nem fogja élvezni a Steam Input újbóli kiosztásainak az előnyeit.
  - Tiltsa le teljesen a funkciót a játékkontrollernél, így a Steam kliensalkalmazás egyáltalán nem hozza létre a 360 játékkontrollert. Vegye figyelembe, hogy a Steam játékok ezután nem részesülnek a továbbfejlesztett játékkontroller-támogatás előnyeiből.
  - Zárja be a Steam kliensalkalmazást, amikor a többi játékot használja.

#### Steam Input letiltása

Ha Ön teljesen le szeretné tiltani a Steam Input funkciót, akkor indítsa el a Steam kliensalkalmazást a -nojoy argumentummal, és tiltsa le a Steam Input funkciót minden egyes játéknál külön, mivel erre nincs globális beállítás.

### HiDPI

Tekintse meg a HiDPI#Steam című leírást.

### Big Picture Mode egy kijelzőkezelőből

A Steam kliensalkalmazás elindítása Big Picture Módban egy kijelzőkezelőből, a Gamescope használatával kompozitor formájában:

- Telepítse a gamescope szoftvercsomagot.
- Hozza létre a következő asztali bejegyzést (parancsikont) a következő tartalommal:

    /usr/share/wayland-sessions/steam-big-picture.desktop

    [Desktop Entry]
    Name=Steam Big Picture Mode
    Comment=Start Steam in Big Picture Mode
    Exec=/usr/bin/gamescope -e -- /usr/bin/steam -tenfoot
    Type=Application

Megjegyzés A `-tenfoot` kapcsoló azt mondja a Steam kliensalkalmazásnak, hogy Big Picture Módban induljon el.

Ezután utasítsa a megjelenítéskezelőt, hogy indítsa el a gamescope mikrokompozitort.

Megjegyzés Ha a hangbeállítások nem mutatnak egyetlen hangeszközt sem, akkor telepítse a pipewire-pulse szoftvercsomagot.
Figyelmeztetés A polkit szoftvercsomag számítógépre történő feltelepítése ahhoz szükséges, hogy használni lehessen az Energiagazdálkodás menü "Rendszer felfüggesztése", "Rendszer kikapcsolása" és "Rendszer újraindítása" opcióit.
Figyelmeztetés A "Váltás az asztalra" menüpont lefagyasztja a munkamenetet. A kijelzőkezelőhöz történő kilépéshez Önnek futtatnia kell a `steam -shutdown` parancsot. Ezt Ön a Steam kliensalkalmazásból a következőképpen teheti meg:

- Adja hozzá a `-steamos3` paramétert a Steam kliensalkalmazás parancssori argumentumaihoz, amelynek hatására a menüpont kiválasztásakor a `steamos-session-select` fut le. Ezután létrehozhat egy ilyen nevű szkriptet az Ön saját PATH útvonalában a működés testreszabásához. Példát talál ebben az útmutatóban (vegye figyelembe, hogy a `~/.local/bin` nem része az Arch alapértelmezett `PATH` útvonalának).
  - Figyelmeztetjük Önt, hogy a `-steamos3` más hatásokkal is jár. Például lecseréli a játékon belüli overlay funkciót egy hozzáférhetetlen Steam Deck overlay funkcióra.
- Hozzon létre egy szkriptet ezzel a paranccsal, majd adja hozzá nem-Steam játékként. Ez létrehoz egy "parancsikont" a kijelzőkezelőhöz való visszalép számára.

### Steam szkinek

Megjegyzés Egy új Steam kliensalkalmazás felhasználói interfész jelent meg 2023 júniusában. Azok a szkinek, amelyeket nem frissítettek ehhez az új interfészhez, nem fognak hatást kifejteni az új interfészre.

A Steam felhasználói interfészét testre lehet szabni szkinek segítségével. További információért kövesse ezt a Steam útmutatót.

Néhány, a 2023-as felhasználói interfészhez frissített szkin a következő:

- Adwaita for Steam
- Shiina's Steam Skins
- Zehn
- További szkinek elérhetőek a fent linkelt útmutatóban.

### Steam-értesítések pozíciójának a megváltoztatása

A Steam kliensalkalmazás értesítések alapértelmezett pozíciója a jobb alsó sarok a képernyőn.

Ön a Steam kliensalkalmazás értesítések pozícióját megváltoztathatja a `Notifications.PanelPosition` módosításával a következőben:

- `resource/styles/steam.styles` a számítógépes értesítésekhez, és
- `resource/styles/gameoverlay.styles` a játékon belüli értesítésekhez.

Mindkét fájlt a Steam kliensalkalmazás felülírja indításkor, és a `steam.styles` csak indításkor kerül beolvasásra.

Megjegyzés Néhány játék nem veszi figyelembe a `gameoverlay.styles` beállítást, például az "XCOM: Enemy Unknown" viselkedik így.

#### Használjon egy szkint

Ön létrehozhat egy szkint, amellyel az értesítések pozícióját saját ízlésének megfelelően módosíthatja. Például a pozíció jobb felső sarokba állításához a következőket kell tenni:

    $ cd ~/.steam/root/skins
    $ mkdir -p Top-Right/resource
    $ cp -r ~/.steam/root/resource/styles Top-Right/resource
    $ sed -i '/Notifications.PanelPosition/ s/"[A-Za-z]*"/"TopRight"/' Top-Right/resource/styles/*

#### Futásközben történő foltozás

A `gameoverlay.styles` felülírható, miközben a Steam kliensalkalmazás éppen fut, így Ön játékspecifikus értesítési pozíciókat állíthat be.

    ~/.steam/notifpos.sh

    sed -i "/Notifications.PanelPosition/ s/\"[A-Za-z]*\"/\"$1\"/" ~/.steam/root/resource/styles/gameoverlay.styles

A játékindítási beállítás valahogy így kell, hogy kinézzen:

    ~/.steam/notifpos.sh TopLeft && %command%

### Steam Remote Play

Megjegyzés A Steam In-Home Streaming neve átalakult Steam Remote Play névre.

A Steam kliensalkalmazás beépített támogatást nyújt a távoli játszás számára.

Tekintse meg ezt a Steam Közösségi útmutatót arról, hogy Ön miként állíthat be egy grafikus felhasználói felülettel nem rendelkező (úgynevezett headless) streaming szervert a Linux környezetben.

### Játékok megosztása Windows rendszerrel Proton használata közben

Amennyiben Ön a Proton (Steam Play) segítségével indítja el a játékait, és valamilyen okból továbbra is megtartja a Windows játéktelepítést (például ha egyes játékoknak problémái vannak az anti-cheat rendszerrel, vagy ha összehasonlító teszteket szeretne végezni Windows alatt), akkor érdemes lehet a játékokat egy közös partíción tárolni, ahelyett hogy minden operációs rendszerhez külön másolatot tartana.

Új könyvtár hozzáadásához kattintson a Steam > Beállítások > Letöltések > STEAM FŐKÖNYVTÁRÁNAK ALKÖNYVTÁRAI menüpontra, majd a ⊕ (Plusz) gombra.

Van négy fájlrendszer, amelyet a Windows és a Linux is egyaránt tud olvasni és írni is.

#### NTFS

Figyelmeztetés A Valve nem javasolja az NTFS fájlrendszer használatát Steam könyvtár tárolására, mivel ez váratlan hibákhoz vezethet, különösen olyan esetekben, amikor egy könyvtár több operációs rendszer között van megosztva. Ön BELE FOG ÜTKÖZNI olyan problémákba, mint például, hogy a játékok nem indulnak el, vagy mint például, hogy a játékok váratlanul összeomlanak.

Tekintse meg az NTFS adathordozó használata Linux és Windows alatt című leírást a beállítással kapcsolatos további információért. NTFS adathordozóról való játékindításhoz kövesse ezeket a lépéseket.

Az NTFS típusú fájlrendszer használatának vannak hátrányai. Gyakran előfordul, hogy a shaderek gyorsítótárkönyvtára megsérül. Ilyen üzenetek jelenhetnek meg: `ntfs3: sdb6 ino=1921f, steamapprun_pipeline_cache Úgy tűnik, hogy a könyvtára sérült.` Ezt a sérülést Ön a Linux alatt nem tudja kijavítani. A kijavítás érdekében Önnek a Windows rendszerbe be kell bootolnia, és a chkdsk szoftvert kell használnia.

#### exFAT

Ennek a fájlrendszernek az a hátránya, hogy nem tesz különbséget a kisbetűk és a nagybetűk között. Ön ilyen üzenetet fog kapni: `A SteamLibrary könyvtárban egyszerre található 'SteamApps' és 'steamapps' könyvtár. Ez problémákat fog okozni. Kérjük, javítsa kézzel, és csak a 'steamapps' könyvtárat tartsa meg.` Tekintse meg a 7665. számú hibával kapcsolatos bejegyzést.

Az exfat fájlrendszeren problémás a szimbolikus linkek létrehozása, ezért Ön nem tudja alkalmazni a compatdata szimbolikus linkelésének módszerét úgy, mint az ntfs fájlrendszer esetében.

#### Btrfs

A Btrfs fájlrendszer egy meglehetősen kiforrott Windows illesztőprogrammal rendelkezik.

Az NTFS fájlrendszer szintén átalakítható Btrfs fájlrendszerre. Ennek kapcsán tekintse meg a Btrfs#NTFS fájlrendszer átalakítása Btrfs fájlrendszerre című leírást.

Ez a fájlrendszer megszünteti az NTFS/exFAT kompatibilitási problémák nagy részét, de a Steam könyvtár megosztása Windows és Linux között korlátozásokkal jár:

A Valve hivatalosan nem javasolja a Steam könyvtárak megosztását az operációs rendszerek között. Még a helyes WinBtrfs UID/GID leképezések mellett is a Windows folyamatok zárolási fájlokat és előkészítő könyvtárakat hoznak létre, amelyek tulajdonosa `nobody:100`, ez pedig "Disk write failure" vagy "content file locked" hibákat okoz Linux alatt.

A Windows használata után Önnek futtatnia kell a következő parancsokat:

    # chown -R $USER:$USER /path/to/steam_library/steamapps
    $ find /path/to/steam_library/steamapps -name "*.lock" -delete
    $ rm -rf /path/to/steam_library/steamapps/{downloading,temp}/*

Kizárólag a parancsok lefuttatása után indítsa el a Steam kliensalkalmazást a Linux operációs rendszeren. A megbízható működés érdekében tartson külön könyvtárakat operációs rendszerenként.

#### UDF

Ez a fájlrendszer problémamentesen használható, de a kompatibilitás biztosítása érdekében a megfelelő UDF verzióra kell formázni. A Linux nem támogatja az írást a 2.50 és attól magasabb verziók számára. Ezért a 2.01 verzió szükséges a megfelelő működéshez.

Az UDF blokkméretnek meg kell egyeznie a partíció logikai szektorméretével. Ez az érték a blockdev(8) használatával szerezhető meg:

    # blockdev --getss /dev/formázandó_partíció

A partíció ezután UDF fájlrendszerformátumra formázódik az mkfs.udf(8) segítségével, amelyet az udftools biztosít. Mind a HDD adathordozók, mind az SSD adathordozók esetében a megfelelő adathordozó típus a `hd`.

    # mkfs.udf --utf8 --label=kötetcímke --blocksize=blokkméret --media-type=hd --udfrev=0x0201 /dev/formázandó_partíció

Ahol:

- A `formázandó_partíció` a célpartíció neve (például `sdb4`, `nvme2n5p3` stb.).
- A `kötetcímke` a kívánt kötetcímke.
- A `blokkméret` a `blockdev` parancs kimenete.

Alternatívaként grafikus felhasználói felülettel rendelkező szoftverek, mint például a gparted, használhatóak a formázáshoz. Ezek helyesen kezelik az UDF verzió kiválasztását a kompatibilitás biztosítása érdekében.

### Gyorsabb shader előzetes fordítás

Bizonyos körülmények között a shader előzetes fordítás csak egy processzormagot használhat, azonban ezt a felhasználó felülbírálhatja, például 8 mag használatához:

    ~/.steam/steam/steam_dev.cfg

    unShaderBackgroundProcessingThreads 8

### Protonon kívüli kompatibilitási rétegek

Léteznek a Proton/Wine kompatibilitási rétegen kívül más kompatibilitást biztosító szoftverek is.

- Luxtorpeda — Natív Linux játékmotorokkal futtassa a játékokat.

  https://luxtorpeda-dev.github.io/ || luxtorpeda-gitAUR

- Boxtron — Natív Linux DOSBox segítségével futtassa a DOS játékokat.

  https://github.com/dreamer/boxtron || boxtronAUR

A protonup-qtAUR is használható a kezelésükre:

1. Zárja be a Steam kliensalkalmazást.
2. Telepítse a protonup-qtAUR szoftvercsomagot.
3. Nyissa meg a protonup-qt alkalmazást és telepítse a kívánt szoftvereket.
4. Indítsa el a Steam kliensalkalmazást.
5. A játék tulajdonságai ablakban válassza az Egy adott Steam Play kompatibilitást biztosító szoftver használatának kikényszerítése lehetőséget, majd jelölje ki a kívánt szoftvert.

### HTTP/2 letiltása a gyorsabb letöltések érdekében

Néhány rendszerproblémát és beállításproblémát tapasztalhat a HTTP2 használatával. A HTTP2 letiltása valószínűleg gyorsabb letöltéseket fog eredményezni. Használhatja a `@nClientDownloadEnableHTTP2PlatformLinux 0` konzolparancsot, amit a következőképpen állíthat be a `steam_dev.cfg` fájlban:

    ~/.steam/steam/steam_dev.cfg

    @nClientDownloadEnableHTTP2PlatformLinux 0

### Játékok futtatása a dedikált GPU hardveren

A Hybrid graphics technológiával rendelkező laptopokon a Steam kliensalkalmazás alapértelmezés szerint az integrált GPU hardvert használja a játékok futtatásához. Tekintse meg a PRIME#PRIME GPU offloading című leírást, amelynek segítségével Ön beállíthatja, hogy a Steam kliensalkalmazás a számítógépen lévő erősebb dedikált GPU hardvert használja az egyes játékokhoz.

### Flatpak

This article or section is being considered for removal.

Reason: A Flatpak nincs támogatva. Az eltávolítás esetét tekintse meg itt: Special:Diff/806019. Elegendő lehet továbbá áthelyezni az Flatpak új alkalmazás szakaszába. (Discuss in Talk:Steam (Magyar))
Megjegyzés A Steam kliensalkalmazás a Flathub/Flatpak segítségével számítógépre történő feltelepítése megoldja a kliensalkalmazásban tapasztalt számos problémát, azonban hosszútávon alternatív, kevésbé dokumentált hibaelhárítási formákat fog igényelni.

A Steam kliensalkalmazás telepíthető a Flatpak segítségével is, mint `com.valvesoftware.Steam` a Flathub weboldalról. A legegyszerűbb módja a telepítésnek az aktuális felhasználó számára a Flathub szoftvercsomag-tároló használata:

    $ flatpak --user remote-add --if-not-exists flathub https://dl.flathub.org/repo/flathub.flatpakrepo
    $ flatpak --user install flathub com.valvesoftware.Steam
    $ flatpak run com.valvesoftware.Steam

A Flatpak alkalmazás jelenleg nem támogatja a témákat. Továbbá jelenleg nem lehet játékokat futtatni `optirun`/`primusrun` segítségével. Részletekért tekintse meg az Issue#869 leírást.

A Flatpak segítségével telepített Steam kliensalkalmazás nem képes hozzáférni az Ön home könyvtárához, és ennek felülírása a Steam kliensalkalmazás működésképtelenségét okozza, mivel ez nem biztonságos. Azonban szabadon hozzáadhat könyvtárakat a home könyvtáron kívül. Ha külső könyvtárat szeretne hozzáadni, akkor futtassa a következő parancsot:

    $ flatpak override --user com.valvesoftware.Steam --filesystem=/path/to/directory

A Steam kliensalkalmazás Flatpak segítségével történő elindítása figyelmeztethet az `steam-devices` szoftvercsomag telepítésére. Ez a szoftvercsomag jelenleg nem létezik, azonban a game-devices-udevAUR szoftvercsomag feltelepíthető helyette. Részletekért tekintse meg a Gamepad#Játékkontrollerek engedélyei című leírást.

#### Ázsiai betűtípusproblémák a Flatpak használatával

Ha Önnek problémája van azzal, hogy az ázsiai betűtípusok nem jelennek meg a játékban, akkor annak az az oka, hogy az org.freedesktop.Platform nem tartalmazza ezeket. Először próbálja meg csatolni az Ön helyileg tárolt betűtípusát:

    $ flatpak run --filesystem=~/.local/share/fonts --filesystem=~/.config/fontconfig com.valvesoftware.Steam

Ha ez nem működik, akkor fontolja meg a következő megoldást: Tegye elérhetővé a betűtípusokat azáltal, hogy közvetlenül bemásolja a betűtípusfájlokat az org.freedesktop.Platform könyvtáraiba. Például:

    /var/lib/flatpak/runtime/org.freedesktop.Platform/x86_64/version/hash/files/etc/fonts/conf.avail
    /var/lib/flatpak/runtime/org.freedesktop.Platform/x86_64/version/hash/files/etc/fonts/conf.d
    /var/lib/flatpak/runtime/org.freedesktop.Platform/x86_64/version/hash/files/share/fonts

#### Steam kliensalkalmazás Flatpak elindítással kapcsolatos (futtatási) problémák

Elindítás után a Steam kliensalkalmazás megpróbál fájlokat letölteni, és ezért Ön egy folyamatjelző sávot fog látni. Ha összeomlik az alkalmazás, akkor Ön megpróbálhat további engedélyeket adni a flatpak szoftvercsomagnak:

    $ flatpak permission-set background background com.valvesoftware.Steam yes
    $ flatpak run com.valvesoftware.Steam

Alternatív módja az engedélyek kezelésének a flatseal telepítése.

### Steam beállítások a videokártya memóriahasználatának csökkentésére

Ez hasznos az olyan videokártyák számára, amelyek kis mennyiségű videomemóriával rendelkeznek.

Készítsen egy másolatot a Steam kliensalkalmazás parancsikonjáról:

    $ cp /usr/share/applications/steam.desktop ~/.local/share/applications/steam_minimal.desktop

Majd ezt követően módosítsa a parancsikon másolatában az `Exec=` és a `Name=` szakaszokat:

    ~/.local/share/applications/steam_minimal.desktop

    Name=Steam Minimal (Runtime)
    Exec=/usr/bin/steam -cef-disable-gpu-compositing -cef-disable-gpu steam://open/minigameslist %U

Ennek eredményeként, amikor elindítja a Steam Minimal (Runtime) parancsikont, Ön egy aszketikus felületet fog kapni, amely azonban még mindig elég funkcionális ahhoz, hogy játékokat telepítsen és futtasson, míg a standard Steam (Runtime) parancsikon elindításakor egy teljes értékű klienshez jut.

### Annak lekorlátozása egy adott felhasználói csoportra, hogy önkényes billentyűzetbevitel létrehozás történjen

Alapértelmezés szerint a Steam kliensalkalmazás szoftvercsomagja elhelyez egy udev szabályt, amely lényegében lehetővé teszi bármely bejelentkezett felhasználó számára, hogy tetszőleges (globálisan elérhető) beviteli eszközöket hozzon létre, beleértve a virtuális billentyűzeteket is. Ez lehetővé tehet olyan dolgokat, mint a sandboxból való kiszabadulás.

A következő pacman hook arra használható, hogy a globális uinput jogosultság úgy legyen módosítsa, hogy a jogosultságot csak egy adott felhasználói csoport kapja meg.

Megjegyzés Ez csak akkor jelent bármiféle előnyt, ha kizárólag játékra használt, dedikált felhasználói fiókot használ. Amikor Ön ebbe a felhasználói fiókba van bejelentkezve, akkor minden lehetséges biztonsági probléma, amely a felhasználó által elérhető uinput használatával jár, továbbra is fennáll!

    /etc/pacman.d/hooks/20-steam-input.hook

    [Trigger]
    Operation = Install
    Operation = Upgrade
    Type = Package
    Target = steam

    [Action]
    Description = Patching out uaccess for uinput in 60-steam-input.rules
    When = PostTransaction
    Exec = /usr/bin/sed -i '/^KERNEL=="uinput"/s/TAG+="uaccess"/GROUP="steam"/g' /usr/lib/udev/rules.d/60-steam-input.rules

Amikor Ön létrehozza a csoportot, ügyeljen arra, hogy rendszercsoportot hozzon létre:

    # groupadd --system steam

Ezután adja hozzá azokat a felhasználókat ehhez a csoporthoz, akiknek engedélyezni szeretné a "Steam Input" használatát.

## Hibaelhárítás

Tekintse meg a Steam/Troubleshooting című leírást.

## További olvasnivaló a témában

- Gentoo:Steam/hu — A Gentoo Linux magyar nyelvű Steam leírása.
- pcgamingwiki.com — A DRM-mentes Steam játékok nagy listája a PCGamingWiki weboldalon.
- store.steampowered.com — A Steam Linux webáruháza.
- github.com/ValveSoftware/Proton/ — Proton kompatibilitási szoftver a Steam Play számára, amely a Wine szoftverre és további szoftverekre épül.
- protondb.com — ProtonDB közösségi Linux kompatibilitási jelentések.
- areweanticheatyet.com — Egy átfogó, közösségi alapon összeállított lista azokról a játékokról, amelyek anti-cheat rendszert használnak, valamint lista azok kompatibilitásáról GNU/Linux vagy Wine/Proton környezetben.

Category:

- Gaming (Magyar)

Hidden categories:

- Pages with broken package links
- Pages or sections flagged with Template:Move
- Sections flagged with Template:Remove

Steam (Magyar)
Add topic